रानीमहलमा बिच भलिबल वैशाख अन्तिम साता  
पाल्पाको रानीमहलमा राष्ट्रिय बिच भलिबल प्रतियोगिता वैशाख २८ देखि हुने आयोजक सञ्जय मेमोरियल फाउन्डेसनले जनाएको छ । शुक्रबार काठमाडौंमा आयोजित पत्रकार सम्मेलनमा जनाइएअनुसार बिच भलिबल प्रतियोगिता वैशाख ३० सम्म चल्नेछ ।
काठमाडौँ — पाल्पाको रानीमहलमा राष्ट्रिय बिच भलिबल प्रतियोगिता वैशाख २८ देखि हुने आयोजक सञ्जय मेमोरियल फाउन्डेसनले जनाएको छ । शुक्रबार काठमाडौंमा आयोजित पत्रकार सम्मेलनमा जनाइएअनुसार बिच भलिबल प्रतियोगिता वैशाख ३० सम्म चल्नेछ ।फाउन्डेसनकी अध्यक्ष निरोज मास्केले महिला टिम अन्तर्राष्ट्रिय प्रतियोगितामा व्यस्त भएकाले दोस्रो संस्करणमा पुरुष टिममात्र सहभागी हुने जानकारी गराइन् । उनले तेस्रो संस्करणको प्रतियोगितालाई अन्तराष्ट्रिय रूपमा लैजाने गरी तयारी गरेको बताइन् ।राष्ट्रिय खेलकुद परिषद् (राखेप)को सहयोग र नेपाल भलिबल संघबाट स्वीकृत प्राप्त प्रतियोगितामा सात प्रदेश, तीन विभागीय र आयोजक गरी ११ टिमको सहभागिता रहने छ । लिगकम नकआउटका आधारमा हुने प्रतियोगिता विजेताले १ लाख ५० हजार, उपविजेताले १ लाख, तेस्रो हुने टिमले ५० हजार रुपैयाँ पाउनेछन् । सहभागी सबै टिमलाई खाना, बस्ने र यातायात खर्चसहित बिमा व्यवस्था आयोजकले गर्ने जनाइएको छ ।भूमि व्यवस्था, सहकारी तथा गरिबी निवारण सचिव दामोदर रेग्मीले बिच भलिबलको आयोजनाबाट नेपालको ऐतिहासिक क्षेत्र रानीमहलको प्रवर्द्धनमा टेवा पुग्ने विश्वास व्यक्त गरे । कलाकार धिरेन शाक्यले बिच भलिबलको आयोजनाबाट पाल्पाको रानीमहल दरबारको प्रवर्द्धनमा सहयोग पुगिरहेको बताए । फाउन्डेसनकी अध्यक्ष मास्केले प्रतियोगिताका लागि करिब ३० लाख रुपैयाँ खर्च लाग्ने बताइन् । उनले रानीमहलको बिच भलिबलमा सरकारले सुरु गरेको सहयोगका लागि धन्यवाद दिँदै प्रतियोगितालाई सफल बनाउन सबै क्षेत्रको सहयोगको अपेक्षा रहेको बताइन् ।